Maak 10 | Bible.is\n1Afta Jiizas lef we im did de, im go paas Riva Jaadn an go iina di Judiya ieriya. Nof piipl kom tu im agen. An laik im aalwiez du, im tiich dem.\n2Som Farisii did waahn fi tes im. So dem kom tu im an aks im se, “Di Laa gi no man di rait fi brok op wid im waif?”\n3Jiizas aks dem se, “Wa Muoziz tel unu fi du?”\n4Dem ansa se, “Muoziz lou di man dem fi rait wan piepa gi dem waif fi shuo se dem no marid no muor.”\n5Bot Jiizas se tu dem se, “Muoziz lou unu fi du dat kaaz unu no av no aat. 6Bot fram Gad mek di worl, im ‘mek man an uman.’ 7‘A dat mek wan man wi lef im faada an mada, jain op wid im waif, 8an di tuu a dem wi ton wan sumadi.’ So dem a no tuu agen, dem ton wan. 9So ef Gad mek wan man an im waif wan, nobadi no fi plit dem op.”\n10Wen dem go bak iina di ous, Jiizas falara dem aks im bout wa im did se. 11So im tel dem se, “Ef nobadi brok op wid dem waif an go marid sumadi els, im du rang gens im waif. Im komiin jos laik sumadi we a gi im waif bon. 12An ef di waif brok op wid ar ozban an marid sumadi els, a bon shi a gi ar ozban.”\n13Som piipl did bring dem pikni tu Jiizas fi im toch dem. Bot Jiizas speshal falara dem staat tel aaf di piipl dem we bring di pikni dem kom an staat ron dem. 14Wen Jiizas si dis, im get beks an se, “Lou di pikni dem mek dem kom! No chrai tap dem, kaaz Gad kindom a fi piipl we komiin laik dem likl pikni ya. 15Mi a tel unu dis ya, an a chuu mi a taak, enibadi we no chos iina Gad an fala im laik wan likl pikni naa go kyan go iina Gad kindom.” 16Den Jiizas tek di pikni dem, put im an pan dem an bles dem.\n17Wen Jiizas did bout fi lef out wan man ron op tu im, go dong pan im nii an aks im se, “Gud tiicha, wa mi mos du ef mi waahn liv fi eva?”\n18Jiizas aks im se, “Wa mek yu kaal mi gud? Nobadi no gud, onggl Gad wan. 19Yu nuo wa Muoziz Laa se, ‘No kil, no sliip wid nobadi we yu no marid tu, no tiif, no tel lai pan piipl, no chrik piipl fi tek we wa dem av, rispek yu faada an mada an du wa dem se.’ ”\n20Di man ansa im se, “Tiicha, fram mi a likl bwai mi fala aal a dem de wid aal a mi aat.”\n21Jiizas luk pan im an lov im, an se tu im se, “A onggl wan sitn yu shaat a. Go sel evriting we yu av an gi di moni tu di puo piipl dem, an yu wi rich iina evn. Wen yu du dat, kom fala mi.”\n22Wen di man ier wa Jiizas se, im aat jrap an im go we sad kaaz im did wel rich.\n23Den Jiizas luk roun an se tu im falara dem se, “A di aadis ting fi rich piipl go iina Gad kindom!”\n24Im falara dem shak wen dem ier dat. So Jiizas se tu dem agen, “Pikni, it riili aad fi go iina Gad kindom. 25It iiziya fi wan kyamil go chuu wan niigl yai dan fi sumadi we rich go iina Gad kindom.”\n26Dis shak dem iivn muor, so dem se tu wan aneda se, “Den a uu kyan get siev?”\n27Jiizas luk pan dem an se, “Wa piipl kyaahn du, Gad kyan du, kaaz notn no de we Gad kyaahn du.”\n28Den Piita taak op an se, “Luk, wi lef evriting we wi av fi fala yu!”\n29Jiizas se, “Mi a tel unu di chuut, nobadi no de bout we lef dem ous, breda, sista, mada, faada, pikni, ar ous an lan fi mi an fi di Gud Nyuuz 30we naa go get bak iina dem taim ya ous an lan, breda, sista, mada an pikni. Dem ago get bak onjrid taim muor, an dem ago get sofarieshan wid dem tu. An iina di taim we ago kom, dem wi get fi liv fi eva. 31Bot nof a uu de a front nou ago de a bak, an uu de a bak ago de a front.”\n32Jiizas an im falara dem did a go op a Jeruusilem. Jiizas did infronta dem an dem did shak, bot di piipl we did a fala dem did fried. Jiizas tek di twelv wan said agen an staat tel dem wa ago apm tu im. 33Im se, “Luk ya no, wi a go op a Jeruusilem an dem ago tek di Man we Gad Pik an ton im uova tu di ed priis an di Laa tiicha dem. Dem ago joj im an se im gilti an fi ded, an dem ago ton im uova tu di piipl we a no Juu. 34Dem ago laaf aafa im an tek im ton preke, dem ago pit pan im, biit im wikid wikid, an afta dat dem ago kil im pan wan kraas. Bot chrii die afta dem kil im, im ago kom bak alaiv.”\n35Jiemz an Jan, Zebidii tuu bwai dem go tu Jiizas an se tu im se, “Tiicha, wi ago aks yu sopm an wi uop yu wi du wa wi aks yu.”\n36So Jiizas aks dem se, “Wa unu waahn mi fi du fi unu?”\n37Dem se, “Wen yu kom iina yu brait brait lait fi ruul, mek wan a wi sidong a yu rait an said an di ada wan pan yu lef an said.”\n38Bot Jiizas tel dem se, “Unu no nuo wa unu riili a aks! Unu kyan jringk wa mi bout fi jringk ar get baptaiz laik ou mi ago get baptaiz, a sofa mi ago sofa yu nuo?”\n39Dem se, “Ye, wi kyan du dat.” Den Jiizas se tu dem se, “Fi riil, unu ago jringk fram di kop we mi jringk fram an baptaiz di siem wie mi get baptaiz, 40bot fi sidong pan mi rait an said ar mi lef an said, a no fi mi fi gi we, kaaz dem pozishan de don put op fi di wan dem uu fi get dem aredi.”\n41Nou wen di ada ten falara dem ier dis, dem get mad wid Jiemz an Jan. 42Bot Jiizas kaal dem an se tu dem se, “Unu nuo se di ruula dem fi di piipl we a no Juu baas dem op an di wan dem we iina tap-a-tap pozishan eva a tel dem wa fi du. 43Bot a no so it go mongks unu. Insteda dat, ef nobadi waahn av tap pozishan mongks unu, dem afi sorv unu, 44an ef non a unu waahn kom fos, unu mos ton evribadi sliev. 45Jos laik ou di Di Man we Gad Pik neehn kom ya fi nobadi sorv im, a kom im kom ya fi sorv piipl an fi gi op im laif so piipl kyan get frii fram dem sin.”\n46Jiizas an im falara dem riich a Jeriko. Wen Jiizas an im falara dem an wan big kroud a piipl did a lef, wan blain man niem Baatimiyos, Timiyos bwai, did sidong a di ruodsaid a beg. 47Wen im ier se a Jiizas fram Nazaret a paas, im staat fi baal out, “Jiizas, Dievid bwai pikni, tek piti pan mi!”\n48Nof piipl tel im fi shot im mout an tap im naiz, bot im baal out louda an louda, “Dievid bwai pikni, tek piti pan mi!”\n49So Jiizas tap an se, “Kaal im.” So dem kaal di blain man an tel im se, “Tek aat! Git op! Im a kaal yu.” 50Di man fling aaf im jakit, jomp op an go tu Jiizas.\n51Jiizas aks im se, “Wa yu waahn mi fi du fi yu?” Di blain man ansa im se, “Tiicha, mi waahn fi si.”\n52Jiizas tel im se, “Gwaan, kaaz yu biliiv yu get beta nou.” Siem taim di man yai dem uopm op an im kuda si bak, an im fala Jiizas dong di ruod.\nContinue to Maak 11 »


Sah Mahtah - Wikipidia\nFlag a Frans\nOfishal langwij: French\nGovament: Uobasiiz Kalektiviti a Frans\nISO 3166 kuod:\nSah Mahtah (French: Saint-Martin), ofishali di Kalektiviti a Sah Mahtah (Collectivité de Saint-Martin) a wah uobasiiz kalektiviti a Frans ina di Kiaribiyan. Wid papilieshan a 36,286 (az av Jan. 2011) pah wah ieria a 53.2 skwier kilamita (20.5 sk ml), Sah Mahtah ingkompas di nadan 60% a di divaidop ailan a Sin Maatn, ah soh niebarin ailet, di laajis a dem a Iil Tintamar (Île Tintamarre). Di kiapital a Mariguo.\nDi sodan 40% a di ailan a Sin Maatn kanstityuut Sint Maarten, sens 2010 a kanstitiuent konchri a di Kindom a di Nedalanz. Bifuo 2007, di French paat a Sah Mahtah faam paat a French uobasiiz riijan ah dipaatment a Guadiluup. Sah Mahtah separiet frah di ailan a Anggila tu di naat bai di Anggila Chanil. Ide naatwes a Sah Baatelmi, separiet frah di French terichri bai di Sah Baatelmi Chanil.\nDi ayis iltap a di Pik Paradis a 424 miita ina di senta a wah chien a il. Buot di French ah di Doch said ili wid laaj mountn piik. Dis faam wah vali we nof ous lokiet. No riva no de pah di ailan, bot deh gat nof jrai goli. Aikin chriel gi axes tu di jrai faris we kova di iltap ah sluopdem.\nKonchri ah Terichri a di Amoerkaz\nKianada • Mexiko • Yunaitid Stiet\nAndyuuras • Biliiz • El Salvaduor • Guatimaala • Kasta Riika • Nikaragua • Panamaa\nAnggila • Antiiga ah Baabyuuda • Aruuba • Ba’aamaz • Baabiedoz • British Voerjin Ailanz • Chrinidad ah Tubiego • Daminiika • Daminikan Ripoblik • Grinieda • Guadiluup • Ieti • Jumieka • Kieman Ailanz • Kyuuba • Maatiniik • Mansarat • Nedalan Antiliiz • Puoto Riiko • Sah Baatelmi • Sah Mahtah • Sin Kits ah Niivis • Sin Luusha • Sin Maatn • Sin Vinsn ah di Grenidiinz • Toerx ah Kiekos • Yunaitid Stiet Voerjin Ailanz\nAajentiina • Bolivia • Brazil • Chili • Ekuaduor • French Gayana • Gayana • Kolombia • Paragwai • Peruu • Surinam • Venizuela • Yurugwai\nDi las' time da page yah change a 04:10 pon 15 May 2016.


Matyu 13 | Bible.is\n1Pan da siem die de afta Jiizas lef di yaad, im go a di lieksaid go sidong. 2Wan big big kroud a piipl gyada op roun im. Im did afi go iina wan buot go sidong wail di iip a piipl dem tan op pan di lieksaid. 3Jiizas tel dem uol iip a tuori we soun laik rigl. Im se, “Wan faama did go fi plaant som siid. 4Wen im did a skyata di siid dem, som jrap wich paat piipl waak, an di bod dem kom kom nyam dem. 5Som jrap we bier rakstuon de. Dem neehn av moch dot fi gruo iina. Nou, kaaz no uol iip a dot neehn de de, di ruut kudn go dong diip diip so di plaant dem kom op faas faas. 6Wen di son kom op it skaach op di plaant dem, an, chuu dem ruut neehn lang inof, dem jrai op an ded. 7Som ada siid jrap mongks makabush, an wen dem pap op, di makabush chuok dem. 8Bot som a di siid dem jrap pan gud grong, an kom bier fuud. Som bier wan onjrid taim muo dan wa di faama did plaant, som siksti an som toti.” 9Enibadi we av iez fi ier — beta lisn gud!”\n10Den Jiizas speshal falara dem kom se tu im se, “Wa mek yu chat tu dem a yuuz tuori we soun laik rigl?”\n11Jiizas se, “Unu get di chaans fi nuo di siikrit sopm dem bout Gad kindom, bot no dem. 12Kaaz enibadi we andastan di siikrit sopm dem bout Gad kindom, Gad ago mek dem andastan muo, bot enibadi we no andastan, aal di likl we dem did andastan, Gad ago tek we dat fram dem. 13A dat mek mi yuuz tuori we soun laik rigl: “So iivn duo dem kyan si, dem naa si a ting, an iivn duo dem kyan ier, dem naa ier notn, an dem no andastan no iivn wan sitn niida. 14So wa Gad did mek Aizaiya se, dem piipl ya mek it kom chuu. Aizaiya did se: “‘Unu wi lisn gud gud, bot unu wi neva andastan, Unu wi luk aad aad, bot stil unu naa go si'it. 15Kaaz dem piipl ya aat get tof, an dem kyaahn lorn notn. Dem aad-iez, an dem yai lak op tu. So dem kyaahn si notn wid dem yai an dem kyaahn ier notn wid dem iez, an dem aat naa andastan notn niida, ar dem wuda ton tu mi, an mi wuda siev dem.’ 16Bot Gad bles fu'unu yai an iez dem, kaa dem si an ier! 17Kaaz mi a tel unu dis, an a chuu mi de taak, nof prafit an piipl we du rait did wel waahn fi si wa unu si, an ier wa unu ier bot dem neehn si ar ier it.\n18“So lisn tu wa di tuori bout di faama a se: 19Wen nobadi ier di mesij bout Gad kindom an no andastan it, di wikid wan kom siem taim kom tek we wa get plaant iina dem aat. Dis a di siid we did jrap wich paat piipl waak. 20Di siid we jrap wich paat bier rakstuon de a di sumadi we ier di wod an glad fi it siem taim. 21Bot siem laik di plaant uufa ruut no go dong diip iina di grong, im no mek Gad wod go diip iina im aat, so im no laas no taim. Bot wen tof taim lik im sieka Gad wod, im gi op an ton bak siem taim — siem laik ou di plaant jrai op an ded. 22Di wan we jrap iina makabush, a uu ier Gad wod bot im staat fret bout laif, an aal im kyan tingk bout a ou fi mek moni an get rich. Dem sitn de blak Gad wod, so it no du notn difrant iina dem laif. 23Bot di siid we jrap pan gud grong nou, da sumadi de ier Gad wod an andastan it. So, laik di siid we plaant pan gud grong im bier wan onjrid, siksti ar toti taim muo fruut dan wa di faama did plaant op.”\n24Den Jiizas mek dem ier wan neks tuori we soun laik rigl. Im se, “Gad nyuu worl, komiin laik sumadi we plaant op som gud siid pan im lan. 25Bot wen evribadi a sliip, wan a im enimi dem kom kom plaant op wiid mongks im wiit dem, an go we. 26Wen di plaant dem pap op an staat bier, di wiid no shuo op tu.\n27“So di uona sorvant kom se tu im se, ‘Sa, yu neehn plaant gud siid iina yu fiil? Den a we dem de wiid kom fram?”\n28“Im se, ‘A wan enimi du dis man.’ “So di sorvant ansa bak, ‘Yu waahn wi go jraa out di wiid dem?’\n29“Bot im se, ‘Nuo, kaa yu mait de de a pap out wiid an go ruut op di wiit dem tu.’ 30Mek di tuu a dem gruo til a taim fi gyada we plaant op. Wen da taim de kom mi wi tel di wokman dem fi gyada op di wiid an tai dem iina wan bonggl fi bon. Bot di wiit dem, dem ago gyada dem op an put dem iina mi bochri.’”\n31Jiizas gi dem wan neda tuori we soun laik rigl: “Gad kindom a laik wan lili siid we wan man tek an plaant iina im fiil. 32Da siid de likla dan evri ada siid, bot wen it gruo, it gruo biga dan evri ada plaant we did iina di gyaadn. It gruo an kom ton chrii, so bod kom kom bil op nes iin de.”\n33Im tel dem wan neda tuori we soun laik rigl: “Gad kindom komiin laik yiis we wan uman tek miks iina uol iip a flowa — se fifti poun — an miks it til it swel op.”\n34Jiizas tel di kroud a piipl dem aal a dem sitn ya, an a yuuz tuori we soun laik rigl wen im a taak. Im no tel dem notn an no yuuz tuori we no soun laik rigl. 35Da wie ya, wa di prafit did se, kom chuu: “Mi wi yuuz tuori we soun laik rigl wen mi de taak, an chat di sitn dem we aid op fram di taim wen di worl did a mek.”\n36Den Jiizas lef di kroud a piipl dem an go iina di ous. Im falara dem kom tu im a se, “Tel wi wa di tuori bout di wiid iina di fiil miin?”\n37Jiizas ansa se, “Di wan we plaant di gud siid a di Man we Gad Pik. 38Di fiil — a di worl, an di gud siid dem a di piipl we bilang tu Gad kindom. Di wiid dem, dat a di piipl dem we bilang tu di Wikid wan, 39an di wan we plaant op di wiid dem, a di devl dat. Di taim we wi go pik, dat a taak bout di laas die, wen di worl don. An di wan dem we gyada op we did plaant op a di ienjel dem.\n40“Jos laik ou di wiid ago gyada op an get bon op, a siem ting ago apm pan di laas die dem. 41Di Man we Gad Pik ago sen out im ienjel dem, an dem ago tek out a im kindom evriting we mek piipl du rang an aal a di rang-duwa dem. 42An dem ago dash dem dong a el we di faiya a bon at at. De-so, piipl ago a baal out dem yai an a grain dem tiit di wie pien a lik dem. 43Bot di piipl dem we du rait, ago shain laik di son iina dem Faada kindom. Ef unu av iez, unu beta lisn gud!\n44“Gad kindom komiin laik wan chrezha we did aid we iina wan fiil. Sumadi fain it an aid it agen. Dem so glad, dem sel evriting we dem av an go bai di fiil.\n45“An den tu, Gad kindom a laik wan biznizman we aalwiez a luk fi gud porl. 46Wen im fain wan we wot uol iip a moni, im sel evriting we im uon an go bai it.\n47“Gad kindom komiin laik dis tu — wan net we fishaman chuo out a sii. An da net de kech aal kaina fish. 48Wen di net ful op, dem aal it go lan. An dem sidong an saat out di fish dem. Dem put di gud wan dem iina bokit, an dash we di bad wan dem. 49A siem so it ago go pan di laas die. Ienjel ago tek out di wikid piipl dem fram di wan dem we liv rait. 50An dem ago dash dem dong a el we di faiya a bon at at. De-so, piipl ago a baal so til, an dem ago grain dem tiit di wie ou pien a bait dem.\n51“Unu andastan aal we mi a se?” Dem se, “Ye.”\n52Den im se tu dem se, “So, aal a di Laa tiicha dem we ton wan falara fi Gad kindom, dem komiin laik sumadi we uon wan ous an im tek out a im bochri uol sitn an nyuu sitn.”\n53Nou wen Jiizas don taak aal a dem tuori ya we soun laik rigl, im muuv fram de-so. 54Wen im kech a Nazaret, we im kom fram, im staat tiich di Juu dem iina dem choch. Di piipl dem kudn biliiv dem iez. Dem se, “A ou da man ya so waiz? A we im get di powa fi du dem mirikl de? 55“Wiet! No di kyaapinta bwai dis? No Mieri im mada niem? An im breda dem a no Jiemz, Juozif, Saiman an Juudas? 56An aal a im sista dem no liv rait ya-so wid wi? A we im get aal a dem sitn ya fram?” 57An so dem did beks an neehn waahn diil wid Jiizas non at aal. Bot Jiizas se tu dem se, “Piipl eva rispek an big op prafit yu no, onggl di piipl dem we im baan an gruo mongks an uu im liv wid no shuo im da rispek de.”\n58An so Jiizas neva du no uol iip a mirikl de-so kaa di piipl dem neehn biliiv iina im.\nContinue to Matyu 14 »


1 Korintiyan 16 | Bible.is\n1 Korintiyan 16\n1Nou bout di moni we unu niid fi kalek op fi elp Gad piipl dem — di siem ting we mi tel di piipl dem a di choch iina Gyaliesha fi du, a di siem ting mi waahn unu fi du. 2Pan di fos die a evri wiik, unu mos pudong paat a di moni we unu mek. Unu fi pudong moni bies pan ou Gad bles unu. Da wie de unu wi av di moni pudong an wi no afi go kalek op notn wen mi riich de. 3An wen mi riich de, mi wi sen uu eva unu pik fi kyari di moni we unu kalek go a Jeruusilem. Mi wi sen dem wid leta so di piipl dem iina Jeruusilem wi nuo a uu dem bi. 4An ef it mek sens fi mi go, dem kyan go wid mi.\n5Mi ago go chuu Masiduoniya, so afta mi go chuu de-so mi wi kom luk fi unu. 6An mi maita stie wid unu fi a taim, laik di uol a winta. Mi wi tan wid unu so wen a taim fi go wan neda plies — unu kyan elp mi fi go we eva mi afi go. 7Kaaz mi no jos waahn paas chuu, mi waahn fi stie wid unu likl. So ef Gad wi lou mi, a dat mi wi du. 8Bot mi wi tan a Efisos til di die a Pentikas, 9kaaz mi av a gud chaans fi du som wok dong de we wi elp fi siev piipl, iivn duo nof piipl we fait gens mi dong de.\n10Nou ef Timoti kom tu unu, mek shuor se unu no du notn we wi kaaz im fi fried a unu. Tek im iin an chriit im gud, kaaz jos laik mi, im a du Gad wok. 11No mek nobadi luk dong pan im ar chriit im laik se im a notn. Unu mos elp im fi gwaan go wich paat im ago iina a piis, kaaz mi a luk fi im an di res a breda dem we a du Gad wok, fi kom bak tu mi.\n12Nou bout wi breda Apalos, a nof taim mi push im an tel im fi kom si unu bot im no fiil laik se a nou im fi kom. Bot wen im get di chaans, im wi kom.\n13Kip unu yai dem uopm, tan op chrang fi wa unu biliiv, no fried a notn an gwaan kip chrang. 14Mek shuo se evriting we unu du, a kaaz a di lov we de iina unu aat.\n15Nou breda an sista, unu nuo bout Stefanos an im fambili. Dem a did di fos set a piipl iina Akaiya fi biliiv iina Gad an get siev. An dem du aal we dem kyan du fi elp Gad piipl dem. So mi a beg unu 16breda an sista fi fala wa dem piipl de se, an no jos we dem se bot wa enibadi we wok wid dem se tu.\n17Mi did api fi si Stefanos, Faachyunietos an Akaikos dem kom, kaaz wen dem de ya wid mi it komiin laik se a unu de ya. 18An dem mek mi aat api siem laik ou dem mek fi unu aat api. So lisn gud tu wa piipl laik dem av fi se.\n19Di choch dem we iina Iezha sen oudi fi unu. Akwila, Priska an di uol a di piipl dem we gyada a dem yaad fi kip choch a sen oudi fi unu iina di Laad niem. 20Aal a di breda an sista dem sen oudi fi unu. Unu fi tel unu wan aneda oudi an du it wid lov iina unu aat.\n21Mi Paal a rait dong dem oudi ya wid mi uona an. 22Ef sumadi no lov di Laad, mi uop se Gad wi joj im an sen im fi ded. Kom wi Laad Kom!\n23Mi prie se di Laad Jiizas wi shuo unu lov an bles unu.\n24Mi lov di uol a unu, an sieka Jiizas Krais di uol a wi a wan.\nContinue to 2 Korintiyan 1 »


Failiiman 1 | Bible.is\n1Mi gud gud fren Failiiman we wok wid mi, dis a Paal we de iina prizn kaaz mi tiich bout Jiizas. Mi an wi breda Timoti a rait de leta ya tu: yu, 2wi sista Afiya, Aakipos we a suoja laik wi an tu aal a di piipl dem we gyada iina yu yaad fi av choch. 3Mi prie se wi faada Gad an wi Laad Jiizas Krais wi shuo unu lov iivn duo wi no dizorv it an gi unu piis iina unu aat.\n4Evri taim mi prie tu Gad mi memba yu Failiiman. An mi gi Gad tangks fi yu, 5kaaz mi ier bout ou yu chos iina di Laad Jiizas an ou yu lov aal a Gad piipl. 6Az yu andastan aal a di gud sitn dem we Gad gi wi kaaz wi an Krais Jiizas a wan, mi prie se di fiet we yu shier wid wi an aal a Gad piipl wi gruo. 7Failiiman, mi breda, yu lov fi Gad piipl, du mi aat gud an gi mi chrent. Yu lov kaaz aal a Gad piipl fi api.\n8Nou, chuu mi a wan a Gad apasl, mi kuda aada yu fi du wa yu sopuoz fi du. 9Bot sieka ou yu lov Gad piipl mi a beg yu insted. Mi, Paal, wan oul man an we nou iina prizn kaaz mi tiich bout Jiizas, 10Mi a beg fi mi pikni Oniisimos. Wen mi iina prizn, mi tek im fi mi pikni kaaz a mi elp im fi biliiv iina Jiizas. 11Wan taim im neehn av no yuus tu yu, bot nou im av nof yuus fi yu an fi mi. 12Oniisimos a mi aat, an mi a sen im bak tu yu. 13Mi iina prizn kaaz mi tiich bout Jiizas an wail mi de ya mi wuda lov fi kip im ya wid mi, so im kuda elp mi laik ou yu wuda elp mi ef yu did de ya. 14Bot mi no waahn du notn widout aks yu fos an mi no waahn fi fuos yu an. Mi waahn wen yu fi elp mi yu du it kaaz yu waahn fi elp mi. 15Miebi im did gaan we fram yu likl, so dat wen im kom yu wuda tek im bak fi gud. 16Nou im a no jos wan sliev, im a muor dan dat. Oniisimos a yu sliev bot nou im a yu breda tu. Im a yu gud gud breda chuu im biliiv iina Jiizas jos laik wi. Im miin uol iip tu mi an im ago miin nof muor tu yu. 17So ef yu tingk se mi an yu a paadi sins mi an yu wok tugeda fi di Laad, yu wi tek im bak iina yu ous an welkom im laik ou yu wuda welkom mi. 18Ef im did du notn rang tu yu ar im uo yu, mi wi tek kier a it. 19Mi, Paal we a rait da leta ya miself, wi pie yu bak. An mi nuo se mi naa fi memba yu se yu uo mi, kaaz a mi elp yu fi biliiv iina Krais. 20Mi breda mi wish se yu wuda du mi da fieva ya an mek mi api, sins mi an yu biliiv iina di siem Gad. 21Yu si chuu mi nuo se yu wuda fala aal we mi se, mi rait yu. Mi rait yu kaaz mi nuo se yu wuda aal du muor dan wa mi aks yu fi du. 22Aneda ting, get wan ruum redi fi mi, kaaz mi a uop se Gad wi ansa unu prieya an sen mi bak tu unu.\n23Epafras we iina prizn jos laka mi kaaz im tiich bout Jiizas, sen oudi fi yu. 24Maak, Ieristaakos, Diimas an Luuk, we wok wid mi, sen oudi fi yu tu. 25Mi prie se Jiizas Krais wi Laad wi shuo di uol a unu lov iivn duo wi no dizorv it.\nContinue to Iibruu 1 »


Image 1 of Songs op. 68 Jumblies\nImage 2 of Songs op. 68 Jumblies\nImage 3 of Songs op. 68 Jumblies\nImage 4 of Songs op. 68 Jumblies\nImage 5 of Songs op. 68 Jumblies\nImage 6 of Songs op. 68 Jumblies\nImage 7 of Songs op. 68 Jumblies\nImage 8 of Songs op. 68 Jumblies\nImage 9 of Songs op. 68 Jumblies\nImage 10 of Songs op. 68 Jumblies\nImage 11 of Songs op. 68 Jumblies\nImage 12 of Songs op. 68 Jumblies\nImage 13 of Songs op. 68 Jumblies\nImage 14 of Songs op. 68 Jumblies\nImage 15 of Songs op. 68 Jumblies\nImage 16 of Songs op. 68 Jumblies


1 Korintiyan 14 | Bible.is\n1 Korintiyan 14\n1So muo dan eniting els, unu fi waahn fi lov ada piipl, bot unu fi wel waahn di gif dem we di Uoli Spirit gi tu. An di gif we unu fi waahn di muos a di wan we lou unu fi kyari mesij chriet fram Gad. 2Kaaz di wan dem we taak iina tongz, dem naa taak tu piipl dem a taak tu Gad; nobadi kyan andastan dem. Di Uoli Spirit gi dem di powa fi taak bout tingz we nobadi no nuo ar andastan. 3Bot di wan dem we di Spirit lou fi kyari mesij fram Gad, dem a taak fi piipl andastan. Di mesij we dem kyari elp piipl fi get chrang iina wa dem biliiv, push dem fi gwaan biliiv an elp dem wen dem sad. 4Di piipl we taak iina tongz onggl a bil op demself bot di piipl we kyari mesij fram Gad a elp fi bil op di choch. 5Nou mi waahn aal a unu fi kyan taak iina tongz bot muo dan dat mi waahn unu fi kyan kyari mesij fram Gad kom tel di piipl dem. Kaaz di wan dem we kyari mesij fram Gad muo impuotant dan di wan dem we taak iina tongz, ef wen dem taak iina tongz dem kyaahn tel wi wa it miin.\n6Nou breda an sista, ef mi kom tu unu an a taak iina tongz ou mi fi elp unu ef unu kyaahn andastan wa mi a se? Ou mi fi elp unu ef mi naa kom tel unu bout sopm we Gad shuo mi ar mek mi andastan wen mi a riid im Wod? Ou mi fi elp unu ef a no wan mesij fram Gad mi a kom tel unu ar a no tiich mi a tiich unu sopm fram Gad wod? 7Ef sumadi a plie wan fluut ar wan aap an a onggl wan soun it kyan mek, ou di piipl dem we a lisn fi nuo wich sang im a plie? 8An di aan we dem yuuz a waar taim, ef wen sumadi bluo it, it no soun klier, wich wan a di suoja dem ago redi fi fait? 9A di siem ting apm wen unu taak iina tongz! Ef unu no taak so dat piipl kyan andastan unu, ou dem fi nuo wa yu a chrai se? 10A nof difrant langwij de iina di worl an iina evri wan a dem, di wod dem miin sopm, so piipl kyan andastan dem. 11Ef sumadi a taak wan langwij we mi no andastan mi ago tingk se dem kom fram wan neda konchri. An dem ago tingk se mi kom fram wan difrant konchri tu. 12So sins unu a chrai aad fi get di gif dem we di Uoli Spirit gi, muo dan eniting els unu fi chrai fi get di wan dem we wi elp fi bil op di choch.\n13So di piipl dem we a taak iina tongz shuda prie an aks Gad fi mek dem andastan wa dem a se. 14Kaaz ef mi a prie iina tongz, a mi spirit a prie. Mi main naa tek paat, it no andastan notn we di spirit a se. 15So wa mi fi du den? Wa mi fi du a mek mi spirit prie bot prie wid mi ed tu an tingk bout wa mi a se. An wen mi a sing priez tu Gad, mi wi sing wid mi spirit an sing wid mi main tu an tingk bout wa mi a sing se. 16Kaaz ef yu spirit a prie an sumadi we no taak iina tongz a lisn, ou dem fi se ‘Iemen’ wen dem no nuo we yu a se? 17Yu kuda a tangk Gad iina wan nais nais wie bot chuu dem kyaahn andastan, yu wudn a elp dem. 18Mi tangk Gad se mi taak iina tongz muo dan unu. 19Bot wen choch a kip mi wuda prefa fi se faiv wod we piipl kyan andastan an lorn fram dan fi go se ten touzn wod iina tongz.\n20Breda an sista no tingk laik se unu a pikni, unu fi tingk laik se unu a big piipl. Onggl gwaan laik pikni wen it kom tu iivl sitn kaaz pikni no du no iip a wikid sitn. 21It rait dong iina Gad wod dat di Laad se: “Mi ago sen piipl we taak aal kaina chrienj langwij an we kom fram nof difrant konchri fi taak tu dem piipl ya, an dem stil naa go lisn tu mi iivn afta mi du aal a dat.”\n22So den di piipl we taak iina tongz, dem a wan sain fi di piipl dem we no biliiv iina Gad, dem a no fi piipl we biliiv. Bot di piipl dem we kyari mesij fram Gad, dem a fi di piipl we biliiv iina Gad, no fi di wan dem we no biliiv. 23Nou se di uol a unu gyada fi choch an evribadi iina di choch a taak iina tongz, wa apm wen sumadi we no biliiv iina Gad ar sumadi we no nuo bout Gad kom iina di choch an ier unu? Dem naa go se di uol a unu mad? 24Bot ef sumadi we no biliiv ar sumadi we no nuo Gad kom iina di choch an evribadi iina di choch a kyari mesij fram Gad, wen dem ier wa unu a se dem ago nuo di chuut an si se dem a sina. Dem wi si se dem a sin an waahn fi chienj dem wiez. 25Gad mesij ago kaaz aal a di sitn dem we dem did aid op iina dem aat fi kom out iina di uopm, an dem ago go dong pan dem nii, put dem fies a grong an staat worship Gad. Dem ago se, “Gad riili de mongks unu.”\n26So mi breda an sista, a wa unu fi du den? Mi ago tel unu! Wen unu gyada tugeda fi av choch, evriting we unu du, unu fi du it so dat unu wi elp evribadi. A so it fi tan wen sumadi a sing wan sang ar a tiich, ar a kyari mesij fram Gad. A so it go wen sumadi a taak iina tongz ar wen sumadi a tel unu we di piipl we a taak iina tongz a se. 27Ef unu ago av piipl we a taak iina tongz, a tuu unu fi av ar di muos chrii, no muo dan dat. Di uol a dem no fi taak wan taim niida, dem fi go wan wan. An ef dem ago taak iina tongz sumadi afi de de we ago tel di piipl dem wa dem a se. 28Bot ef nobadi no de de fi tel di piipl dem wa dem miin, unu fi tap di piipl dem we a taak iina tongz fram taak out loud, mek dem taak tu Gad wan. 29Wen unu a kip choch, unu fi mek tuu ar chrii a di piipl dem we kyari mesij fram Gad taak. An di res a piipl iina di choch fi lisn an tingk bout we dem se, an joj fi demself ef wa dem a ier a chuu sopm. 30Ef sumadi a taak tu di choch, an Gad shuo sumadi els we sidong iina choch sopm nyuu, we nobadi neva nuo bout bifuo, di wan we a taak fi tap an mek di ada wan tel di piipl wa Gad shuo im. 31Kaaz aal a unu kyan kyari mesij fram Gad, bot aal unu kyaahn a taak wan taim, unu a fi go wan wan. Da wie de evribadi wi lorn an unu wi elp evribadi fi tan op chrang iina wa dem biliiv. 32Di wan dem we kyari mesij chriet fram Gad kyan kanchuol di gif we di Uoli Spirit gi dem. 33Kaaz Gad no diil wid kanfyuuzhan, im waahn im choch fi ron sortn an sortn wie. An im waahn aal a di choch dem fi ron so. 34Di uman dem no fi taak wen choch a kip, an dem no fi inchaaj niida, a so di Laa se. 35Ef dem av sopm we dem waahn aks bout, mek dem aks dem ozban wen dem go a dem yaad. Kaaz ef wan uman taak wail choch a kip a shiem shi a shiem arself. 36Wa! Unu tingk se Gad wod staat wid unu ar se a unu wan it kom fa? 37Ef enibadi se dem a wan a di piipl we kyari mesij chriet fram Gad ar dat dem av wan a di gif dem we di Uoli Spirit gi, dem fi si se wa mi a rait iina de leta ya, a di siem ting we Gad se wi fi du. 38Bot ef dem no si se wa mi a rait a we Gad se wi fi du, no pie dem no main. 39So mi breda an sista, unu fi wel waahn di Uoli Spirit gi unu di gif we wi mek unu kyan kyari mesij chriet fram Gad. An unu no fi tel nobadi se dem no fi taak iina tongz, 40bot mek shuor se unu du evriting iina di prapa wie jos laik ou Gad se it fi go.\nContinue to 1 Korintiyan 15 »


REDE MISSIONÁRIA: 1 Jan: Jamaican Creole\n1 Jan: Jamaican Creole\n1 Jan 11Di wan we niem di Wod we did de bout fram wie bak wen kom dong a ort tu wi. Wi did ier di Wod wid wi uona iez, si it wid wi uona yai dem, an toch it wid wi uon tuu an dem. A da siem Wod ya wi a tel unu bout. 2A da siem laif de shuo itself tu wi. Wi si it, an wi a tel unu wa wi si. Wi a tel unu bout di siem laif we did de iina evn wid di Faada an we kom shuo itself tu wi. 3Wa wi did si an ier a dat wi a tel unu tu. Wi a tel unu so dat unu kyan muuv kluos wid wi, an wi a muuv kluos wid di Faada an wid im Bwai Pikni Jiizas Krais. 4Wi a rait fi tel unu dem sitn ya, kaaz it mek wi riili api fi tel unu.\n5Wi a tel unu di siem mesij we wi ier fram Jiizas Krais. Im tel wi se Gad eva du wa rait kaaz Gad a lait. Gad kyaahn du notn rang kaaz notn no iina im we kuda mek im du rang. Dat miin se no daaknis no iina im. 6Ef wi se wi a muuv kluos wid Gad bot wi a liv iina di daak siem wie, a lai wi a tel, wi naa liv azkaadn tu di chuut. 7Bot ef wi liv iina di lait siem laik Gad, wi a liv iina piis wid wan aneda. Da wie de Gad wash we aal a wi sin dem wid im Bwai Pikni blod. 8Ef wi taak se wi neva sin wi onggl a fuul wiself an no chuut no iina wi. 9Bot ef wi si se wi sin an beg Gad paadn, wi kyan nuo fi shuor se Gad wi paadn wi an wash we aal a wi sin dem. 10Ef wi se wi no av no sin, wi a kaal Gad laiyad, an dat shuo se im Wod no iina wi aat at aal at aal.\n1 Jan 21Mi pikni we mi lov, mi a rait dem sitn ya tu unu so unu wi no sin. Bot ef nobadi du sin, wi av sumadi we wi taak tu Faada Gad fi wi, Jiizas Krais we eva du wa rait. 2Jiizas Krais a di wan we gi op im laif so wi kuda get paadn fi wi sin dem an dat evribadi iina di worl kuda get paadn tu. 3Wen wi du we Gad se wi fi du, a so wi nuo se wi riili riili nuo Gad. 4Bot ef sumadi se dem nuo Gad an no du we im se dem fi du, dem a laiyad an di chuut no iina dem aat. 5Wen enibadi du we Gad se dem fi du, da sumadi de shuo se dem riili lov Gad di wie im waahn dem fi lov im. A so wi nuo se wi a fi im uon. 6Ef sumadi se Gad liv iina dem, dem fi liv di wie Krais Jiizas liv.\n7Mi gud gud fren, a no riili wan nyuu laa mi a rait gi unu yu no. Wa mi a rait a di siem mesij we unu did ier fram lang taim. 8Bot wen unu tingk bout it, iina wan wie, a riili wan nyuu laa mi a rait gi unu. It nyuu sieka wa Jiizas did du an kaaz unu a liv unu laif fi fala im. Rait ya nou di daaknis a go we, an di riil lait staat shain aredi.\n9Ef nobadi se dem a waak iina di lait, an iet dem breda an sista; dem stil a liv iina daaknis. 10Bot enibadi we lov dem breda an sista a liv iina di lait an no av notn iina dem laif fi mek nobadi sin. 11Bot di wan we iet im breda an sista a liv an a waak iina daaknis; im kyaahn si we im a go, kaaz di daaknis blain im yai dem. 12Mi pikni mi a rait tu unu, kaaz Gad paadn unu sin sieka wa Jiizas du. 13Aal unu uolda piipl, mi a rait tu unu, kaaz unu nuo di wan we de bout fram wie bak wen. Yong piipl mi a rait tu unu, kaaz unu don biit di wikid wan aredi. 14Likl pikni, mi did rait unu, kaaz unu nuo di Faada. Mi did rait unu uolda piipl, kaaz unu nuo di wan we de bout fram wie bak wen. Yong piipl mi did rait unu, kaaz unu chrang. Gad mesij de iina unu aat, kaaz unu biit di Wikid wan aredi.\n15No lov di worl ar di sitn dem we iina di worl. Ef nobadi lov di worl, di Faada lov no iina im. 16Aal a di sitn dem iina di worl: di wie unu waahn fi du aal kaina rang sitn, di sitn dem we unu red yai fa, an ou unu lov fi buos bout wa unu av — dem no kom fram di faada, dem sitn de kom fram di worl. 17Di worl an aal a di wikid sitn dem iina it a go we bot aal a di piipl dem we du we Gad waahn dem fi du wi liv fi eva.\n18Breda an sista di worl suun don. Unu did ier se di wan we go gens Krais Jiizas ago kom. Wel nof piipl we go gens Krais Jiizas de ya aredi. A so wi nuo se di worl suun don. 19Dem piipl de lef fram mongks unu, bot dem a neva did riili paat a unu at aal. Ef dem a did paat a unu dem wuda tan wid unu. Bot wen dem lef, dat shuo se dem a neva paat a unu choch at aal at aal. 20Krais Jiizas naint unu wid im spirit, so aal a unu nuo di chuut. 21Mi neva did rait tu unu kaaz unu neehn nuo di chuut, bot kaaz unu nuo it aredi, an no lai kyaahn kom fram di chuut. 22So uu a di laiyad? No di wan we se Jiizas a no di Krais. Da sumadi de a di wan we go gens Gad an im Bwai Pikni — im a ton im bak pan Faada Gad wen im se Jiizas a no Gad Bwai Pikni. 23Ef piipl ton dem bak pan di Bwai Pikni, dem no kluos tu di Faada. Bot ef piipl rispek an fala di Bwai Pikni, dem kluos wid di Faada tu. 24Eng aan pan di chuu mesij we unu get fram di staat. Ef unu du dat, unu wi stie kluos tu di Bwai Pikni an im Faada tu. 25An wa di Bwai Pikni did pramis a dis: im se wi ago liv fi eva.\n26Mi rait dem sitn ya fi waan unu bout di piipl dem we a chrai fi fuul unu op. 27Yu si unu nou, di spirit we Jiizas gi unu liv iina unu, so unu no niid no ada tiicha. A im a unu tiicha. A im tiich unu evriting, an we im tiich unu a chuu — a no lai, so tan wid im an fala we im tiich.\n28Breda an sista, tan iina Krais Jiizas so dat wen im kom bak wi no afi fried an ron go aid iina shiem. 29Unu nuo se Krais Jiizas du we rait aal di taim, an dat evribadi we du rait a Gad pikni.\n1 Jan 31Luk umoch di Faada lov wi. Im kaal wi im uona pikni, an wi a riili fi im pikni fi chuu. Di piipl dem iina di worl no nuo wi, jos laik ou dem neva nuo Gad niida. 2Mi fren, wi a Gad pikni nou an wi no nuo evriting bout ou wi laif gweehn tan lieta, bot wi nuo se wen Krais Jiizas kom bak, wi gweehn tan siem laik im, kaaz wi ago si im jos laik ou im tan. 3Evribadi we biliiv se Jiizas ago mek dem jos laik imself, kip we fram sin, jos laik ou Jiizas kip we fram sin. 4Evribadi we sin brok Gad Laa, kaaz sin a di siem sitn laik wen sumadi brok Gad Laa. 5Unu nuo se Jiizas kom fi tek we sin an im no av no sin at aal. 6Nobadi we chos iina Jiizas no liv iina sin. Enibadi we jos a sin a gwaan so neva si im an dem no nuo im niida. 7Mi pikni, no mek nobadi fuul unu op. Enibadi wa du wa rait a dem gud iina Gad yai, jos laik ou Jiizas gud iina Gad yai. 8Enibadi we sin bilang tu di devl, kaaz fram di worl staat di devl a sin. A dat mek Gad Bwai Pikni kom iina di worl, fi mash op di devl wok. 9Nobadi we a Gad pikni kyaahn jos a sin a galang so, kaaz Gad laif de iina dem. Dem kyaahn jos gwaan iina sin so, kaaz dem a Gad pikni. 10Wi kyan nuo uu a Gad pikni fram uu a di Devl pikni. Enibadi we no du wa rait iina Gad yai, an we no lov dem breda an sista, dem a no Gad pikni.\n11Dis a di mesij wi ier fram di staat: wi fi lov wan aneda. 12Wi no fi tan laik Kien we did mek di devl ruul im an mek im go kil aaf im breda. An wa mek yu tingk im kil im breda, iihn? Kaaz im breda du wa rait an Kien, im du wikidnis. 13Mi breda no bada fraitn ef di worl iet unu.\n14Wi nuo se wi no ded no muor, a liv wi staat liv ya nou. Wi nuo dis kaaz wi lov ada piipl. Aal a uu no lov dem breda an sista, dem ded siem wie. 15Enibadi we iet dem breda ar sista a wan mordara, an wi nuo se no mordara kyaahn liv fi eva wid Gad. 16A so wi kom fi nuo riil lov, kaaz Jiizas ded fi wi an a siem wie wi fi mek op wi main fi ded fi wi breda an wi sista dem. 17Ef nobadi si im breda ar sista riili shaat a sopm an no elp dem iivn duo im kuda elp dem, ou da sumadi de ago se Gad lov iina im aat?\n18Mi pikni, wi fi mek shuor se wen wi se wi lov, wi riil lov fi chuu, an dat it shuo iina we wi du an a no jos suo-so wod. 19Sieka ou wi lov wi breda an sista, a so wi nuo fi shuor se wi av di riil mesij, so wi kyan tan op infronta Gad an wi kanchens no bada wi. 20Iivn ef wi aat mek wi fiil laik se Gad rait wi aaf an no waahn av notn fi du wid wi, wi nuo se Gad biga dan wi aat, an im nuo evriting. 21So mi fren, ef wi fiil iina wi aat se Gad no rait wi aaf, den wi kyan tan op infronta Gad an wi kanchens naa go bada wi, 22an eniting wi aks Gad fa im gi wi, kaaz wi du we im se wi fi du an wi du di sitn dem we wi nuo mek im api. 23Dis a wa Gad se wi fi du, wi fi biliiv iina Jiizas Krais, im Bwai Pikni, an wi fi lov wi wan aneda tu. 24Aal uu du we Gad se dem fi du dem kluos wid Gad an Gad kluos wid dem. An a di Spirit we Gad gi wi mek wi nuo fi shuor se Gad kluos wid wi.\n1 Jan 41Mi fren no biliiv iina evri spirit we se dem kom fram Gad. Wa yu fi du a tes di spirit dem fi si ef dem kom fram Gad fi chuu, kaaz a nof nof faalz prafit gaan out aal uova di worl. 2Dis a ou unu fi fain out ef dem riili av Gad Spirit. No spirit we se Jiizas Krais did kom iina di worl laik wan man kom fram Gad. 3An eni spirit we se a lai se Jiizas did kom laik wan man, no kom fram Gad at aal. Da spirit de a di spirit fi di Wan we go gens Gad. Memba se unu did ier se di Wan we go gens Gad wuda kom. Wel im de ya aredi.\n4Mi pikni we mi lov — unu a Gad pikni, an unu si di wan dem we go gens Gad, unu win dem aredi, kaaz di wan we iina unu muo powaful dan di wan we iina di worl. 5Dem a worliyan, an dem taak laik worliyan, an di worl lisn dem. 6Wi a Gad pikni. Enibadi we nuo Gad lisn tu wi, bot aal uu no nuo Gad no waahn ier wa wi av fi se. Dis a ou wi nuo di chuu Spirit fram di laiyad spirit.\n7Mi fren, mek wi lov wan aneda, kaaz lov kom fram Gad, an enibadi we shuo lov a Gad pikni an dem nuo Gad. 8Nobadi we no lov no nuo Gad kaaz Gad a lov. 9Gad shuo wi umoch im lov wi wen im sen im wan dege-dege Bwai Pikni iina di worl kom ded fi wi so wi kyan get riil laif. 10Riil lov a no ou wi lov Gad, bot a ou Gad lov wi an ou im sen im wan dege-dege Bwai Pikni kom ded fi wi sin dem. 11Mi fren, ef Gad lov wi so, den a siem wie wi fi lov wan aneda. 12Nobadi neva si Gad yet, bot ef wi lov wi wan aneda dat shuo se Gad riili iina wi an wi a lov ou im waahn wi fi lov.\n13Gad gi wi im Spirit. Dis shuo se wi liv iina im an im liv iina wi. 14Faada Gad sen im Bwai Pikni fi siev wi. Wi did si im, an wi a tel evribadi bout im. 15Ef nobadi se Jiizas a Gad pikni, Gad liv iina im an im liv iina Gad. 16Gad a lov. Wi nuo an wi biliiv se Gad lov wi. Enibadi we aalwiez kip kluos tu Gad an shuo lov tu ada piipl, Gad kluos wid dem, an im elp dem fi lov piipl di wie ou im waahn dem fi lov dem. 17Wen jojment die kom wi wi kyan tan op infronta Gad an no fried, kaaz im lov iina wi aat, an wi a liv iina di worl jos laik ou Jiizas did liv. 18Riil lov no fried a notn. Piipl we fried se Gad ago ponish dem no av Gad lov iina dem aat, a dat mek dem fried kaaz dem no riili nuo Gad.\n19Wi lov wan aneda kaaz Gad lov wi fos. 20Ef sumadi se dem lov Gad, an iet dem breda an sista dem, dem a laiyad, kaaz sumadi kyaahn lov Gad we dem kyaahn si, an no lov dem breda an sista we dem kyan si. 21Gad tel wi se enibadi we lov im mos lov dem breda an sista tu.\n1 Jan 51Enibadi we biliiv se Jiizas a riili di Krais, dem a Gad pikni. An evribadi we lov di Faada lov im pikni tu. 2Dis a ou wi ago nuo se wi lov Gad pikni dem, wen wi lov Gad an du wa im tel wi fi du. 3Wen wi du wa Gad tel wi fi du, wi shuo se wi riili lov im, an wa Gad tel wi fi du no aad. 4Kaaz wen wi chos iina Jiizas, Gad gi evri wan a wi we a im pikni di powa fi no gi iin tu di wikid sitn dem we iina di worl. 5So a uu av di powa fi no gi iin tu di wikid sitn dem iina di worl? No onggl di wan dem we biliiv se Jiizas a Gad Bwai Pikni?\n6Jiizas Krais a di wan we did kom iina di worl fram evn. Wen im kom im did get baptaiz an den im ded pan di kraas. Im neva onggl get baptaiz, bot im ded pan di kraas tu. Di Spirit taak bout im, an di Spirit onggl taak di chuut. 7So wi av chrii wie fi nuo se Jiizas riili riil: 8di Spirit, di waata, an di blod, an di chrii a dem se di siem ting.\n9Wi biliiv we piipl se, bot wa Gad se wot muo dan wa piipl se, kaaz dis a wa Gad se wen im taak bout im pikni. 10Enibadi we biliiv iina Gad pikni nuo iina dem aat se wa Gad se a chuu. Bot enibadi we no biliiv Gad, tek im fi wan laiyad, kaaz dem no biliiv we Gad se bout im pikni. 11An dis a wa Gad se: im gi wi laif we wi mek wi liv fi eva, an wi get da laif ya wen wi an im pikni kluos. 12Enibadi we kluos wid Gad pikni av laif. Bot enibadi we no kluos wid Gad pikni no av laif.\n13Mi rait unu we biliiv iina Gad Bwai Pikni so dat unu wi nuo se unu ago liv fi eva an eva. 14Wi shuor se Gad wi ier wi prieya wen wi aks im fi di sitn dem we im waahn wi fi aks fa. 15Sins wi nuo se Gad ier wi prieya, wi shuor se wi prieya dem don ansa aredi. 16Ef nobadi si im breda ar sista sin iina wan wie we naa go mek im ded, unu fi prie fi dem se Gad wi paadn dem, an da sumadi we sin da sin de we naa go mek im ded, Gad wi mek im liv. Som sin kaaz piipl fi ded. Mi naa tel unu fi prie fi sumadi we du dem sin de. 17Evriting wa rang a sin, bot a no evri sin sen piipl go ded. 18Wi nuo se nobadi we baan Gad pikni no jos kip aan a sin so. Gad Bwai Pikni kip dem sief, so di devl kyaahn toch dem. 19Wi nuo se wi bilang tu Gad an dat di devl kanchuol di uol worl. 20Wi nuo se Jiizas Krais, Gad Bwai Pikni kom an shuo wi di riil Gad. Sieka Jiizas, wi bilang tu Gad nou — di riil Gad we mek piipl liv fi eva an eva. 21Mi pikni, kip unuself fram faalz gad.\n1 JUAN: TACANA\nQUÃO DIGNO DEUS É! [S. D. GORDON (1859-1936)]\nJEUS FILM in IRAQW\nREADING RUTH (KING JAMES VERSION/ALMEIDA REVISTA E...\n1 João: Paumari\nDUAS HISTÓRIAS EM UMA: S. D. GORDON (1859-1936)\nREADING 1 JOHN (KING JAMES VERSION/ALMEIDA REVISTA...\n1 Jaŋ: Mofu-Gudur\nPOR NÓS: S. D. GORDON (1859-1936)\n1 Jon: Kalam\nVIVENDO A ORAÇÃO: S. D. GORDON (1859-1936)\n1 YOHANNA: JUKUN\nUMA REGRA SEM EXCEÇÕES: S. D. GORDON (1859-1936)\nI YOHANES: Javanese, Indonesian\nEU POSSO FAZER ISTO: S. D. GORDON (1859-1936)\nFriendship With Jesus: Joseph C. Ludgate\nA melhor atitude: Lettie Burd Cowman (1870-1960)\nO AMOR NUNCA FALHA: S. D. GORDON (1859-1936)\nREADING NAHUM (KING JAMES VERSION/ALMEIDA REVISTA ...\n1 JUAN: ILLOCANO\nO LOUVOR ABRE AS JANELAS DO CÉU: S. D. GORDON (185...\n1 Yahaya: Fulfulde, Nigerian (Caka)\nFOUR STEPS TO RECEIVING JESUS\nELE FARÁ, HOJE: S. D. GORDON (1859-1936)\n1 Yuhanna: Fulfulde Burkina- Western Niger Fulfuld...\nNUMA MISSÃO PARA JESUS: S. D. GORDON (1859-1936)\nREADING MICAH (KING JAMES VERSION/ALMEIDA REVISTA ...\n1 Zã: FRAFRA\nOREN EN TODO MOMENTO (1 TESALONICENSES 5:17)\nI'D RATHER HAVE JESUS [Rhea F. Miller (1894-1966)]...\n1 CUÁÜ̃ : TICUNA\nCHANGING HEARTS: STORMIE OMARTIAN\n1 Yoana: Madi\nJESUS: THE DOOR\nCorpo e família: DANIEL SOUZA\nPREPARANDO O CAMINHO PARA JESUS: S. D. GORDON (185...\nOLHEMOS PARA A CRUZ DO CALVÁRIO: STEPHEN KAUNG\n1 Dzohane: GUHU-SAMANE\nEU NÃO SABIA QUE ESTAVA PERDIDA!\nAMIGOS (JUAN 15:13)\n1 Yoohana: GUDE\nLOOK TO GOD: STORMIE OMARTIAN\n1 yuḥanna: ALGERIA\nWAITING ON GOD: STORMIE OMARTIAN\nJESÚS: ÚNICO CAMINO (JUAN 14:6)\n1 JOHAN: MYANMAR\nO AUTOR DA ORAÇÃO: Octavius Winslow (1808-1878)\nYOUR SALVATION: BILLY GRAHAM\nPSALM 119: PUNJAB\nSALVO DO SUICÍDIO\nHOW TO WALK MORE LIKE JESUS\nPSALM 23: PUNJAB\nAntonico e a garrafa\nMÃE (CÓROS SACRO)\nPSALM 1: PUNJAB\nNINGUÉM NASCE CRISTÃO\nHIS MERCIES (LAMENTATIONS 3:22-23)\nTODOS TUS PLANOS (SALMO 20:4)


Ischri a India - Wikipidia\nIschri a India\nDi ischri a hIndia taat wid di Indus Vali Siblaizieshan, we pred an gruo ina di naat-wes paat a di Indian sobkantinent, frah c. 3300 tu 1300 BKE. Di Machior Arapan piiriad laas frah 2600-1900 BKI. Di Branz Iej siblaizieshan ya kalaps a di taat a di sekan mileniom BKE an weh kom bifuo di Aiyan Iej Vedik piiriad. Ina disya piiriad piipl akiupai muos a di Indo-Ganjetik plien, pah we nof mieja kindom kumop ina wa wi kaal di Mahajanapadas. Ina wan a di kindom Magadha, Mahavira ah Gautaama Buda eh-baan ina di 6t senchri BKE, ah deh pred dehn Sharamanik filasafi mongx demya piipl.\nAfta dat, nof ada empaya koh ruul di riijan, ah mek di kolcha rich - frah di Akemenid Poerjan empaya roun 543 BKE, tu Aligzanda di Griet ina 326 BKE. Di Indo-Griik Kindom, we Dimichrios a Bakchria fain, weh ingkluud Gandhara ah Punjab frah 184 BKE; iriich di piik a di siblaizieshan anda Menader, uu set-op di Greko-Budis piiriad wid nof advaans ina chried ah kolcha.\nDi Sobkantinent yuunait anda di Maurian Empaya juurin di 4t ah 3d senchri BKE. Afta dat ibrokop wid difrah-difrah paat anda sepret liidaship ina wuoliip a Migl Kindom fi di nex ten senchri. Di nadan riijandem yuunait agen ina di 4t senchri KE, ah tan so fi tuu senchri afta dat, anda di Gupta Empaya. Da piiriad ya, we si Induu rilijos an intilekchwal kom bak, binuon az di "Guolin Iej ina India." Ina da siem taim ya, ah fi nof senchri afta, Sodan India, anda di ruul a di Chalukias, Cholas, Palavas ah Pandias, ab iwona guolin iej, ina we Indian siblaizieshan, adminischrieshan, kolcha, ah rilijan (Induizim ah Budizim) pred gaa di res a Ieja.\nKerala weh av chried lingk wid di Ruoman Empaya frah roun 77 KE. Muzlim ruul uoba di riijan taat ina 712 KE wen di Arab jinaral Muhamed bin Kasim kangka Sind ah Multan ina sodan Punjab, ah set di stiej fi nof ada inviejan bitwiin di 10t ah 15t senchri KE frah Senchral Ieja, ah liid tu di faamieshan a kopl Muzlim empaya ina di Indian sobkantinent, laka di Gaznavid, di Gorid, di Deli Soltanet, ah di Muugal Empaya. Muugal ruul gruo fi kova muos a di nadan paatdem a di sobkantinent. Di Muugal ruula dem inchajuus migl-iistan aat ah aachitecha tu India. Ada dah di Muugaldem, nof indipendant Induu stiet, laka di Vijayanagara Empaya, di Maratha Empaya, di Ahom Kindom ah difrah-difrah Rajput kindom, kumop ina westan, sodan, ah naat-iis India ina da aada. Di Muugal Empaiya taat fi gi wie ina di hoerli 18t senchri, an gi apachuniti fi di Afgan, Balochis ah di Siix fi exasaiz kanchuol uoba nof ieria ina di naatwes a di sobkantinent antel di British Iis India Kompini get fi kanchuol di wuola Sout Ieja.\nFrah di migl a di 18t senchri ah uoba di nex senchri, India get ad aan tu di British Iis India Kompini. Di Fos Waar a Indian Indipendans brokout kaa di piipldem neva laik di ruulaship a di kompini, an afta dat di British Kroun ruul India dairekli. Dis a di taat a wah piiriad a nof divelopment ina infaschrokcha an ikanamik diklain.\nIna di fos aaf a di 20t senchri, di Indian Nashinal Kanggres ah den di Muzlim Liig, laanch wah schroggl fi indipendans kraas di wuola di konchri. Di sobkantinent get indipendans frah Griet Britn ina 1947, afta dem paati aaf ina India ah Pakistan.\nDi las' time da page yah change a 06:31 pon 12 June 2016.